ไฟแนนซ์ทูเดย์
...วันนี้เป็นวันสุดท้ายที่คณะกรรมการสรรหาผู้อำนวยการธนาคารออมสิน เปิดให้ผู้สนใจและมีคุณสมบัติเพียบพร้อมตามกำหนดยื่นใบสมัคร จนถึงเมื่อวานนี้ยังคุมเชิงกันอยู่ ยังไม่มีใครยอมยื่นใบสมัคร แต่วันนี้มีแน่...ต้องรอฟัง เอ็นนู ซื่อสุวรรณ ประธานกรรมการสรรหา ว่าใครยื่นใบสมัครเข้ามาบ้าง เป็นคนนอกกี่คน คนในกี่คน
2 ต.ค. 2557

...วันนี้เป็นวันสุดท้ายที่คณะกรรมการสรรหาผู้อำนวยการธนาคารออมสิน เปิดให้ผู้สนใจและมีคุณสมบัติเพียบพร้อมตามกำหนดยื่นใบสมัคร จนถึงเมื่อวานนี้ยังคุมเชิงกันอยู่ ยังไม่มีใครยอมยื่นใบสมัคร แต่วันนี้มีแน่...ต้องรอฟัง เอ็นนู ซื่อสุวรรณ ประธานกรรมการสรรหา ว่าใครยื่นใบสมัครเข้ามาบ้าง เป็นคนนอกกี่คน คนในกี่คน
...สมหมาย ภาษี รมว.คลัง ยังคงเว้นว่างตำแหน่งผู้ตรวจราชการกระทรวงการคลังไว้อีก 1 ตำแหน่ง เพื่อรองรับผู้บริหารคลังบางคนที่ถูกสอบปฏิบัติหน้าที่ไม่ชอบ หากพบว่ามีมูลอาจจะต้องย้ายมานั่งตำแหน่งผู้ตรวจคลัง ในช่วงที่มีการตั้งคณะกรรมการสอบวินัยต่อไป
...การปฏิรูปภาษีของไทยครั้งใหญ่เริ่มไม่สดใส แม้ภาษีมรดกจะได้แรงเชียร์จากคนส่วนใหญ่ของประเทศ เริ่มถูกต่อต้านจากคนส่วนน้อยซึ่งเป็นคนรวย แต่มีอำนาจต่อรองกับรัฐบาลมหาศาล
เช่นเดียวกับภาษีที่ดินและสิ่งปลูกสร้าง ก็กำลังถูกคนรวยต่อรองเรื่องอัตราภาษีที่จะเรียกเก็บ โดยเฉพาะที่ดินรกร้างว่างเปล่า รวมถึงการปรับขึ้นภาษีมูลค่าเพิ่ม หรือแวต ที่ควรปรับขึ้นจาก 7% เป็น 10% ในปลายปี 2558 ก็ถูกต่อรองจากนายทุนให้ทยอยปรับขึ้นเป็นขั้นบันได ไม่ใช่โดดข้ามรั้วขึ้นมารวดเดียว 3% เท่าเก่า เพื่อไม่ให้กระทบกับการทำมาค้าขาย
...เห็นที กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ต้องยอมยกธงว่าปีนี้เข็นเศรษฐกิจให้โตเกิน 2% ต่อปี ไม่ได้ โดยเป้าหมายใหม่น่าจะอยู่ที่จะทำอย่างไรไม่ให้เศรษฐกิจไทยโตต่ำกว่า 1.5% ต่อปี ตามที่ธนาคารแห่งประเทศไทย (ธปท.) ออกมาระบุว่ามีความเป็นไปได้สูง
...ปิดหีบรายได้ปีงบประมาณ 2557 คาดว่าจะเก็บได้ต่ำกว่าเป้าถึง 2 แสนล้านบาท แม้ว่าไม่กระทบกับรายจ่ายของประเทศ เพราะมีการเบิกจ่ายได้ต่ำกว่าเป้าเช่นกัน แต่ก็เป็นเรื่องที่เพิ่มประสิทธิภาพการเก็บรายได้ปีงบประมาณ 2558 ครั้งใหญ่ เพราะหากยังเก็บรายได้พลาดเป้าจำนวนมากอีก อาจทำให้มาตรการกระตุ้นเศรษฐกิจที่ต้องใช้เงินจำนวนมากสะดุด
...ไอเดียการเก็บภาษีสลากกินแบ่งรัฐบาลของ สมชัย สัจจพงษ์ อธิบดีกรมศุลกากร ประธานกรรมการสำนักงานสลากกินแบ่งรัฐบาล ได้รับเสียงตอบรับจาก สมชาย พูลสวัสดิ์ อธิบดีกรมสรรพสามิต เพราะในหลักการการพนันเป็นเรื่องที่ไม่ควรสนับสนุน และการเก็บภาษีสลากจะทำให้กรมสรรพสามิตเก็บภาษีได้เพิ่มขึ้นปีละหลายหมื่นล้านบาท
...ผลการประชุมคณะกรรมการธนาคารกรุงไทย เมื่อวานนี้ บอร์ดมีมติอนุมัติการเพิ่มทุนในบริษัท กรุงไทยธุรกิจลิสซิ่ง จำนวน 900 ล้านบาท ซึ่งเป็นบริษัทในเครือที่ธนาคารถือหุ้น 99.99% เพื่อเสริมสร้างความมั่นคงทางการเงินของบริษัทย่อย ภายในเดือน ต.ค. ซึ่งจะทำให้ทุนจดทะเบียนเพิ่มขึ้นจาก 100 ล้านบาท เป็น 1,000 ล้านบาท หวังเอาเงินไปขยายธุรกิจให้พอร์ตโตกว่านี้
...ปิดท้ายกับการลาออกของ คนึง ฦๅไชย กรรมการอิสระและกรรมการตรวจสอบของแบงก์กรุงเทพ เนื่องจากมีปัญหาด้านสุขภาพ โดยมีผลตั้งแต่วันที่ 1 ต.ค.ที่ผ่านมา